Patrimoni imobiliâr
Il patrimoni imobiliâr dal Consorzi al è costituît di:
Complès Antonins-Cernazai e relatîf parc (comprât ai 31.10.1968), cuntun valôr inventariâl di € 7.886.298,94 (dâts riferîts al Dicembar dal 1999)
Ex convent dai Agostinians (comprât ai 30.10.1972), cuntun valôr inventariâl di € 3.434.166,85 (Dicembar dal 1999)
Sede dal Consorzi (part ad in plen dal ex convent dai Agostinians) - valôr inventariâl, tal Dicembar dal 1999, di € 270.862,37
Cjasute dal Tresinte (comprade ai 31.10.1968 intune cul palaç Antonins-Cernazai), cuntun valôr inventariâl di € 96.670,40 (Dicembar dal 1999).
Il comprensori sore nomenât al cjape la part plui grande dal cuartîr delimitât des viis Gemona, Petracco (ex Antonini), Mantica e Cicogna e al è fat di edificis e complès di edificis diviers par grandece e forme. (meti dentri plantute a p. 43 - gjavant il n. 3 che nol esist inmò - di Consorzo per la costituzione e lo sviluppo degli insegnamenti universitari in Udine: un intervento nel centro storico)
Palaç Antonins-Cernazai al è l'imobil plui interessant in cont de architeture: edificât tra il 1593 e il 1595 dai Antonins, une des fameis plui impuartantis de nobiltât udinese, sore un edifici che al esisteve prime, al passe tal 1824 ai Cernazai, famee di industriâi e marcjadants che e jere a stâ tal borc di S. Cristoful. Daspò al ven comprât de congregazion dai P.P. Stimatins che a trasferissin li, tal 1899, il Coleç Arciepiscopâl fin che al è comprât dal Consorzi Universitari.
No je documentazion che e permeti di ricostruî cun precision l'implant origjinari dal palaç: dome tal 1930 a vegnin fatis modificazions planimetrichis al implant origjinari stant che a vegnin zontâts doi cuarps, doprâts tant che aulis e dormitoris dal coleç, te part discuvierte daûr dal palaç, butant jù duncje la façade de bande dal parc. I doi edificis de bande di vie Gemona a vegnin daspò metûts dentri tal contest plui antîc dal palaç, rispietantint la integritât des façadis.
Ancje il complès di vie Mantica al è costituît cul meti adun plui edificis di origjin divierse.
La part plui impuartante e je rapresentade dal claustri dal ex convent dai Agostinians intune cu la glesie dongje di S. Luzie (comprade dal Comun di Udin tal 1989 e cedude ae Universitât tal 2003). La origjin dal complès e va indaûr fin te seconde metât dal 1300. I Agostinians a restin sul puest fin tal 1772; po dopo, daspò di trê agns di vueit, l'edifici al ven comprât des muiniis di Sant Nicolau e adatât aes lôr dibisugnis di muiniis di clausure.
Tal 1806 un decret al abolìs il convent, che in chê ete al cjape dentri za, in plui dal claustri e de glesie, ancje l'edifici daûr de glesie e il cuarp che al da su vie Mantica. Tal 1811 l'ex convent al ven destinât tant che sede de Intendence di Finance: di fat te ete napoleoniche tantis proprietâts religjosis o conventuâls a vegnin tornadis a doprâ par ûs scolastics, militârs, e v.i.
(meti dentri fotos diviersis)
La cjasute dal Tresinte e je l'unic esempli di costruzion romaniche a Udin, trasformade in etât gotiche e e pues jessi calcolade un vêr monument citadin, ancje se il so valôr architetonic al fo ricognossût, però, dome tal 1932. La façade e je di modons a viste, i barcons antîcs a son in stîl gotic venezian dal XV secul cui veris plombâts. In plui di un locâl a plan tiere doprât une volte tant che buteghe (un censiment sul imprin dal '800 nus informe che al jere li un cjaliâr), la cjase e à une cusine e un tinel, dôs cjamaris e une sofite.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn